|  |  |
| --- | --- |
|  | **Gŵyl Wyddoniaeth Darganfod // Discover 2021  Swydd-ddisgrifiad Gwirfoddolwr** |
| 20 - 22 Awst 2021 |

|  |  |
| --- | --- |
| **Teitl:** | **Stiward/Cynorthwyydd Gwirfoddol i’r Ŵyl Wyddoniaeth** |
|  |  |

**Beth yw Darganfod // Discover?**

Mae Darganfod // Discover yn benwythnos i ddarganfod gwyddoniaeth, a drefnir gan Xplore! (Techniquest Glyndŵr gynt) a Thŷ Pawb (rhan o Gyngor Bwrdeistref Sirol Wrecsam), gyda chefnogaeth gan sefydliadau a busnesau lleol eraill. Cynhelir gŵyl wyddoniaeth Darganfod // Discover rhwng 20 a 22 Awst 2021.

Thema eleni yw Gwyddoniaeth, Technoleg, Peirianneg, Celf a Mathemateg (STEAM)!

Teuluoedd yw cynulleidfa allweddol y digwyddiad. Bydd y gweithgareddau’n cynnwys creu eich paent eich hun, plannu pys pêr er mwyn dysgu am geneteg, rhyngweithio â ffosiliau, arddangosfeydd cwstard ffrwydrol, cerddoriaeth fyw, ffilmiau, a llawer mwy!

**Beth yw’r gwaith?**

Cyfrannu at benwythnos cyffrous o weithgareddau cynhwysol, addysgiadol a chreadigol ar garreg eich drws! *Yn y cnawd*

* Croesawu aelodau o'r cyhoedd wrth iddynt gyrraedd gorsafoedd y gweithgareddau, gwirio bandiau garddwrn, ac egluro gofynion cadw pellter cymdeithasol.
* Rhoi cyfarwyddiadau, ac ateb cwestiynau gan ymwelwyr.
* Casglu ffurflenni caniatâd lluniau a ffurflenni adborth gan aelodau o’r cyhoedd. Tynnu lluniau er mwyn dogfennu’r digwyddiad.
* Helpu i osod a phacio'r dodrefn a’r offer a ddefnyddir yn y gweithgareddau.
* Cynorthwyo artistiaid a chyfathrebwyr gwyddoniaeth i gyflwyno gweithgareddau artistig, gweithgareddau garddio, gemau ac arddangosiadau gwyddonol i deuluoedd.
* Rhoi gwybod i staff am unrhyw risgiau iechyd a diogelwch neu achosion o ymddygiad gwrthgymdeithasol.

*Ar-lein (Petai’r digwyddiad yn methu cael ei gynnal yn y cnawd oherwydd canllawiau Covid)*

* Croesawu aelodau o’r cyhoedd wrth iddynt gyrraedd gweithdai Zoom. Ateb ymholiadau yn y blwch sgwrsio.
* Anfon ffurflenni caniatâd lluniau a ffurflenni adborth at aelodau o’r cyhoedd.
* Postio cynnwys y cytunwyd arno ar y cyfryngau cymdeithasol er mwyn hyrwyddo’r ŵyl wyddoniaeth ar-lein.
* Rhoi gwybod i staff am unrhyw risgiau yn ymwneud â data personol neu achosion o ymddygiad gwrthgymdeithasol.

**I bwy y mae’r swyddogaeth yn addas?**

* **Mae’n rhaid ichi fod ar gael i wirfoddoli am o leiaf 4 awr rhwng dydd Gwener 20 Awst a dydd Sul 22 Awst 2021**, a bod ar gael i fynd i sesiwn gynefino 2 awr ar naill ai dydd Gwener 6 Awst, dydd Sadwrn 7 Awst, dydd Gwener 13 Awst neu ddydd Sadwrn 14 Awst.
* Mae hon yn swyddogaeth egnïol lle mae angen gweithio gyda’r cyhoedd. Bydd angen ichi fod yn hyderus yn siarad â’r cyhoedd mewn ffordd gyfeillgar a llawn gwybodaeth.
* Bydd angen ichi fod yn 16 oed o leiaf er mwyn gwirfoddoli ar gyfer y swyddogaeth hon. Os ydych o dan 18 oed, bydd angen ichi gael caniatâd gan riant neu warcheidwad.
* Mae diddordeb ysol mewn gwyddoniaeth a/neu addysg celf ac ymwneud â'r gymuned yn hynod ddymunol.
* Bydd eich addasrwydd ar gyfer y swyddogaeth hon yn ddibynnol ar wiriad y Gwasanaeth Datgelu a Gwahardd.
* Os mai dim ond ar-lein y gellir cynnal y digwyddiad, efallai y bydd angen ichi fod yn gyfarwydd â defnyddio Zoom, YouTube, Facebook, Instagram, Twitter a TikTok.

**Beth mae’n ei olygu i chi?**

* Mynediad am ddim i’r ŵyl.
* Cewch ymuno â thîm cyfeillgar o bobl y mae ganddynt ddiddordeb ysol yn y gwyddorau, y celfyddydau a chymuned Wrecsam.
* Cewch ddatblygu eich sgiliau ac ennill profiad o weithio ym meysydd cyfathrebu gwyddoniaeth, addysg, twristiaeth a’r diwydiannau creadigol.
* Cewch ddysgu mwy am sut mae sefydliadau a lleoliadau cymunedol yn gweithio y tu ôl i’r llenni.
* Gall y profiad hwn o wirfoddoli gyfrannu at Fagloriaeth Cymru, Gwobr Dug Caeredin, cais UCAS neu CV.
* Cewch ad-daliad am gostau teithio. (Gweler yr adran “Treuliau” am ragor o fanylion.)

**Gwybodaeth Ychwanegol**

|  |  |
| --- | --- |
| **Lleoliad** | Rhwng adeiladau Xplore a Thŷ Pawb, neu gartref os bydd yn rhaid i’r ŵyl gael ei chynnal ar-lein. |
| **Ymrwymiad Amser** | Isafswm o 4 awr.  Hyd at 20 awr ar draws tri diwrnod. |
| **Y bobl y byddwch yn gweithio fwyaf gyda nhw:** | Heather Wilson – Cydlynydd Gwirfoddoli Tŷ Pawb  Morgan Thomas – Swyddog Digwyddiadau Tŷ Pawb  Clair Griffiths – Cyfathrebydd Gwyddoniaeth Cymunedol Xplore  Vaughn York – Cydlynydd Estyn Allan Cymunedol Xplore  Gwirfoddolwyr eraill  Aelodau o’r Cyhoedd |
| **Cysylltiadau staff** |  |
| Enw | Heather Wilson |
| Cyfeiriad E-bost | [heather.wilson@wrexham.gov.uk](mailto:heather.wilson@wrexham.gov.uk) (Ar gael o ddydd Mawrth tan ddydd Gwener) |
| Enw Cyfeiriad e-bost | Vaughan York [vaughan@xplorescience.co.uk](mailto:vaughan@xplorescience.co.uk) |

**Hyfforddiant**

Darperir sesiwn i gynefino â’r adeilad cyn y byddwch yn gwirfoddoli ar y safle. Mae hyn yn cynnwys taith, cael eich cyflwyno i staff, a chael gwybodaeth am iechyd a diogelwch, megis y drefn o adael yr adeilad pe bai tân. Cynhelir y sesiynau cynefino ddydd Gwener 6 Awst, dydd Sadwrn 7 Awst, dydd Gwener 13 Awst neu ddydd Sadwrn 14 Awst (dim ond i un sesiwn y mae'n rhaid ichi fynd).   
  
**Cefnogaeth**

Gallwch gysylltu â’r Cydlynydd Gwirfoddoli er mwyn cael cefnogaeth gydag:

* Anghenion hygyrchedd – os oes arnoch angen unrhyw gymorth neu addasiadau er mwyn cefnogi anabledd corfforol, anabledd dysgu, neu gyflwr corfforol neu gyflwr iechyd meddwl.
* Anghenion iaith – os hoffech dderbyn gohebiaeth yn y Gymraeg (neu iaith arall).
* Mynediad at gludiant – os oes arnoch angen cymorth i dalu am gostau teithio, neu gymorth gyda materion logisteg.
* Rhoi gwybod am sefyllfaoedd negyddol – os byddwch yn profi, yn gweld, neu’n amau bod bwlio, aflonyddu, cam-drin, gweithgarwch anghyfreithlon neu unrhyw fath arall o gamymddwyn yn digwydd. Bydd eich pryderon yn cael eu cymryd o ddifrif bob amser.
* Cael geirda i’ch helpu i ymgeisio am gyfleoedd gwirfoddoli, addysg neu waith ar ôl ichi gwblhau eich lleoliad gwirfoddoli.

**Adnoddau**

Bydd pob gwirfoddolwr yn derbyn:

* Llawlyfr gwirfoddoli fydd yn cynnwys yr holl wybodaeth gynefino, a gwybodaeth ynghylch iechyd a diogelwch, diogelu a pholisi.
* Laniard neu ffedog (yn dibynnu ar y gweithgarwch) i’w gwisgo pan fyddwch yn adeiladau Tŷ Pawb neu Xplore.

**Treuliau**

* Bydd gwirfoddolwyr yn cael eu digolledu am eu costau teithio (cadwch docynnau bws/trên at y diben hwn).\*
* Caiff pob gwirfoddolwr docynnau bwyd yn ystod unrhyw weithgarwch drwy'r-dydd (9am – 5pm) sy’n digwydd ar y safle.

\*Os oes arnoch angen cymorth i archebu neu dalu am gludiant, cysylltwch â’r Cydlynydd Gwirfoddoli.

**Fel gwirfoddolwr rydych yn cytuno i:**

* Drin pawb yr ydych yn dod ar eu traws yn ystod y prosiect Darganfod // Discover gyda pharch a charedigrwydd.
* Portreadu eich swyddogaeth gyda Darganfod // Discover yn gywir, e.e. peidio â’ch disgrifio’ch hun fel cyflogai, peidio â defnyddio logos Darganfod // Discover ar broffiliau cyfryngau cymdeithasol.
* Ystyried effaith pob neges ar gyfryngau cymdeithasol ar enw da Xplore!, Tŷ Pawb a’r busnesau sy’n gweithredu oddi yno. Os bydd gennych broblemau neu bryderon, rhowch wybod i staff – fel y gellir delio'n ymarferol â nhw – yn hytrach na thrafod eich teimladau ar-lein.
* Gadael inni wybod os oes arnoch angen cefnogaeth er mwyn cyflawni'ch dyletswyddau, os ydych yn ansicr ynghylch rhywbeth, neu os oes gennych gwestiynau.
* Cadw mewn cysylltiad â’r Cydlynydd Gwirfoddoli, e.e. rhoi gwybod inni os byddwch yn hwyr neu os bydd angen ichi ganslo’ch sesiwn wirfoddoli oherwydd salwch neu argyfwng.
* Gwneud yr hyn a allwch i sicrhau bod gennych amgylchedd diogel os byddwch yn cymryd rhan yng ngweithgareddau Darganfod // Discover o gartref.

|  |  |
| --- | --- |
| **Crëwyd y disgrifiad o’r swyddogaeth** | 01/04/2021 |
| **Adolygwyd y disgrifiad o’r swyddogaeth** | 09/04/2021 |